Ragnarok (band)

Ragnarok er et svartmetallband dannet i Sarpsborg i 1994 av trommeslager og vokalist John Thomas «Jontho» Bratland og bassist Tom «Jerv» Richardsen, etter at de forlot sitt tidligere band Thoth.

Musikalsk er stilen black metal med innslag av death og thrash. Tekstene omhandler temaer som norrøn mytologi, vikinger, satanisme, krig og antikristendom. De er kjent som et av de mest ekstreme black metal-bandene i Norge og bruker mye liksminke og spesialeffekter. Gjennom bandets mer enn 30-årige karriere er det kun grunnlegger Jontho som har vært med hele veien, med låtskriver og gitarist Thomas «Bolverk» Hansen som lengstværende bandmedlem i en tiårsperiode fra 2010.

Bandets navn kommer fra det gammelnorske ordet Ragnarök, som refererer til det profeterte siste slaget mellom de norrøne gudene og jotnene. 

 Historie 

 Demo, signering, debutalbumet Nattferd (1994–1996) 
Ved oppstart i 1994 fikk Jerv og Jontho med gitarist Øyvind «Rym» Trinborg og vokalist Dag Ronny «Thyme» Hansen i bandet. I 1995 ga de ut sin første demo, énsides-kassetten Pagan Land. Demoen var spilt inn i Haga Audio, et studio som manglet erfaring med black metal, og både resultat og respons var skuffende. 

Samme år spilte bandet inn låta «Et Vinterland I Nord» til samle-CDen Ørevox med lokale band i Sarpsborg. Denne fikk gode tilbakemeldinger, og bandet signerte med plateselskapet Head Not Found Records. 

Ragnaroks debutalbum Nattferd (1995) ble spilt inn i X-Ray Studios i Sarpsborg med tekniker Pål Espen Johannesen. Albumet inneholdt nyinnspillinger av tidligere demoer samt fire nye låter. Bandets første konsert fant sted på MC-klubben Lacoste i Sarpsborg.

I 1996 ønsket Ragnarok å forlate Head Not Found Records, men fornyet i stedet kontrakten for to nye plater.

 Arising Realm, første europaturné (1997–1999) 
I 1997 kom bandets andre album, Arising Realm, med Stian «Shagrath» Thoresen (Dimmu Borgir) på keyboard.  

I 1998 dro Ragnarok på sin første turné, i Danmark og Tyskland samt festivalen Hellraizer i Leipzig. Senere samme år begynte innspillingen av det tredje albumet, Diabolical Age, i Endless Studio i Oslo. Miksingen ble gjort om fem ganger før bandet var fornøyd, og plata ble ferdigstilt sent i 1999. 

 Diabolical Age, In Nomine Satanas, turneer, bandutskiftninger (2000–2002) 
I 2000 forlot vokalist Thyme bandet og ble erstattet av Tor Erik «Astaroth» Simensen. Etter en kort turné med svenske Satanic Slaughter forlot Astaroth bandet, og gitarist Lord Arcamous tok over på vokal for innspillingen av tredjeplata, Diabolical Age.

Rym presenterte nytt materiale og mente en ekstra gitarist var nødvendig. Alexander «Sander» Langsholt gjorde et kort innhopp som andregitarist men ble erstattet av Christer «Lord Arcamous» Evensen kort tid før platelanseringen.

Bandet signerte med svenske Regain Records. Deres fjerde studioalbum, In Nomine Satanas (2002), ble spilt inn i Abyss Studio med Tommy Tägtgren som produsent. Bandet dro på turné med Dark Funeral, Anorexia Nervosa, Occult og Tidfall. Turneen var dårlig organisert, og etterpå forlot Lord Arcamous bandet. Han ble erstattet av Ørjan «Hoest» Stedjeberg (Taake) før bandets turné i Europa og Nord-Amerika.

 Blackdoor Miracle (2003–2004) 
I 2003 ble femteplata Blackdoor Miracle spilt inn, på ny i Abyss Studio og med Tommy Tägtgren som produsent. Etter stadige utsettelser av lanseringen ble den sluppet i april 2004, til begeistring fra fans så vel som anmeldere.   

Bandet spilte på Inferno Metal Festival i 2003. I 2004 turnerte de i Europa sammen med Krisiun, Behemoth og Incantation. Turneen kaltes Clash of the demigod og besto av 28 konserter. I september 2004 spilte bandet konsert i Moskva og i desember gjorde de en miniturné i Mexico. 

Ragnarok består på denne tida av Hoest (vokal), Rym (gitar, kor), Jerv (bass) og Jontho (trommer).

 Pause (2005–2009) 
– I perioden mellom 2005 til 2010 lå jo egentlig bandet på is. (Jontho) 

 Collectors of the King, ny giv etter pause (2010–2011) 
Etter pausen var Jontho det eneste gjenværende originalmedlemmet. De nye bandmedlemmene var Nikolay Fridtjof «HansFyrste» Dahr (vokal), Eivind «Brigge» Hjelle (gitar), Svein-Ivar «Decepticon» Sarassen (bass, kor). Bandet spilte på Inferno Metal Festivals 10-årsjubileum i 2010.

Ragnaroks sjette album, Collectors of the King, kom i mars 2010 til gode tilbakemeldinger. Albumet ble spilt inn i Endarker Studios i Norrköping; produsent var Marduk-bassist Magnus «Devo» Andersson. Thomas «Bolverk» Hansen var nå kommet med som gitarist og låtskriver, en rolle han skulle beholde de neste ti årene.

 Ny platekontrakt, ytterligere bandutskiftninger (2012–2014) 
I mai 2012 signerte med Agonia Records, og det sjuende studioalbumet, Malediction, ble utgitt samme høst. På ny var Devo produsent.

I 2014 forlot HansFyrste bandet, og Jontho overtok som vokalist. På liveopptredener tok Daniel «Malignant» Minge (Dauden) plassen til Jontho bak trommesettet.

 Psychopathology, Non Debellicata (2016–2019) 
Ragnaroks åttende studioalbum, Psychopathology (2016), ble spilt inn i Endarker Studio i Sverige med produsent Devo. Dette er det første albumet i bandets historie der grunnlegger Jontho ikke spiller trommer; Malignant har overtatt plassen også i studio. Lineupen besto ellers av Bolverk på gitar og Deception på bass. Plata fikk blandet kritikk – ikke alle var overbevist om at Jontho burde ha gitt fra seg trommestikkene eller tatt over mikrofonen. Samtidig ble bandets evne til å forbli tro til sjangeren fremhevet, selv om påvirkning fra svensk death metal via produsent Devo er hørbar.thumb|Jontho på Midgardsblot i 2022I 2017 forlot Deception bandet for å satse på andre prosjekter. Erstatteren Christopher «Rammr» Rakkestad var tiltenkt en rolle som livemusiker men gled rett inn som fast medlem. Med Rammr på plass turnerte Ragnarok i Latin-Amerika samme år, og i 2018 spilte de blant annet på Tons of Rock før de avsluttet Psychopathology-epoken med en månedsturné i Europa sammen med Marduk.

Det niende og foreløpig siste studioalbumet, Non Debellicata (2019), fikk som tidligere utgivelser en jevnt over god mottagelse. Mange av anmelderne bemerket at Ragnarok paradoksalt aldri nevnes sammen med de mest kjente svartmetallbanda selv om de kunne vise til vedvarende høy kvalitet og lojalitet mot sjangeren gjennom mer enn tjue år med utgivelser.
 Pandemipause, nye medlemmer (2020–2022) 
På Midgardsblot 2022 sto Ragnarok på scenen med tre nye medlemmer: bassist Mark «Hellcommander Vargblod» Azzopardi (Myronath, Martyrium, Khaospath) og gitaristene Tom Arild «Ihizahg» Johansen (Mayhem live, Bloodthorn) og Lars «Bjarkan» Björkens (Myronath, Blood of Serpents). Bak trommene satt livemedlem Anders Faret Haave.

 Splitt og retur av originalmedlem (2023–) 
Ihizahg, Hellcommander Vargblod og Bjarkan forlot Ragnarok høsten 2023 og dannet et nytt band; Helvitnir.

Trommeslager Haave var med som fast medlem en kort stund etter bandsplitten i 2023. Originalmedlem Rym vendte tilbake i 2024, og utgjorde sammen med Jontho duoen som forvaltet Ragnaroknavnet i 2025.

 Bratlands bortgang (2025) 
21. desember 2025 ble det kunngjort at John Thomas «Jontho» Bratland var død etter en tids sykdom.

Medlemmer

 Medlemmer i 2025 
John Thomas «Jontho» Bratland – trommer (1994–2025), vokal (2014–2025) d. 21.12.2025
Øyvind «Rym» Trinborg – gitar (1994–2007, 2024–)
Anders «Haave» Faret Haave – trommer live

 Tidligere medlemmer 
Tom «Jerv» Richardsen – bass (1994–2007) – død i bilulykke 29. april 2017
Dag Ronny «Thyme» Hansen– vokal (1994–1999)
Alexander «Sander» Langsholt – vokal (1999–2000)
Tor Erik «Astaroth» Simensen – vokal (2000–2001)
Christer «Lord Arcamous» Evensen – gitar, vokal (2001–2002)
Ørjan «Hoest» Stedjeberg – vokal (2002–2007)
Eivind «Brigge» Hjelle – gitar (2008–2010)
Svein-Ivar «Deception» Sarassen – bass (2008–2015) – også kjent som «DezeptiCunt»
Nikolay Fridtjof «HansFyrste» Dahr – vokal (2008–2014)
Thomas «Bolverk» Hansen – gitar (2010–2020)
Daniel «Malignant» Minge – trommer live (2014–2020)
Tom Arild «Ihizahg» Johansen – gitar (2021–2023)
Mark «Hellcommander Vargblod» Azzopardi – bass (2021–2023)
Lars «Bjarkan» Björkens – gitar (2021–2023)

Diskografi

 Demoer 
 Et Vinterland i Nord (1995) – spor på den lokale samle-CDen Ørevox
 Pagan Land (1995) – det finnes to ulike innspillinger av demoen med samme omslag

 Studioalbum 
 Nattferd (1995, Head Not Found Records)
 Arising Realm (1997, Head Not Found Records)
 Diabolical Age (2000, Head Not Found Records)
 In Nomine Satanas (2002, Regain Records)
 Blackdoor Miracle (2004, Regain Records)
 Collectors of the King (2010, Regain Records)
 Malediction (2012, Agonia Records)
 Psychopathology (2016, Agonia Records)
 Non Debellicata (2019, Agonia Records)

 Referanser 

Kilder
Ragnarok fra Encyclopaedia Metallum

 Eksterne lenker 



Kategori:Norske black metal-band
Kategori:Band etablert i 1994
Kategori:Kultur i Sarpsborg